Man in hof oor vermiste vrou se lyk in vlak grafNaadira Vanker het verlede week spoorloos verdwyn. (Foto: Facebook) ŉ Man van Phumlamqashi in Lenasia-Suid het Vrydag vir die eerste keer in die hof verskyn in verband met die verdwyning van ŉ vrou van die omgewing vroeër vandeesmaand. ŉ Soektog na Naadira Vanker het Woensdag tot Lucky Mshubi (36) se inhegtenisneming gelei, sê Phindi Mjonondwane, woordvoerder van die Nasionale Vervolgingsgesag (NVG) in Gauteng. Hy het speurders van die polisie daarna na ŉ vlak graf in die gebied geneem. Vanker, ŉ onderwyseres wat Donderdag uit haar woonstel in Lenasia ontvoer is – luidens berigte glo deur ŉ onbekende groep mans – se oorskot is in die graf gevind. Die staat voer aan Mshubi het die misdaad wat tot Vanker se dood gelei het, beplan. Nadat hy besef het sy is dood, het hy na bewering die graf gegrawe en haar daarin begrawe. Die oorsaak van Vanker se dood is nog nie bepaal nie. Mshubi staan tereg op aanklagte van moord, huisbraak met die doel om te roof, roof met verswarende omstandighede, menseroof en regsverydeling. Hy bly in aanhouding en gaan nie aansoek om borgtog doen nie. Mshubi het ook aangedui dat hy sy eie verdediging wil behartig, waarna die saak teen hom tot 26 Junie vir verdere ondersoek uitgestel is, sê Mjonondwane. Die ondersoekspan word deur aanklaers ondersteun en die NVG sê hy gaan geen kommentaar lewer oor enige kwessie wat verband hou met die ondersoek of die meriete van die saak nie.